+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

ส่วนที่ 1

ข้อมูลสรุป (Executive Summary)

บริษัท ไทยโพลีคอนส์ จำกัด (มหาชน) (“บริษัท”) ก่อตั้งเมื่อวันที่ 26 ธันวาคม 2531
ด้วยทุนจดทะเบียน 1 ล้านบาท โดยนายเจริญ จันทร์พลังศรี นายไชยณรงค์ จันทร์พลังศรี
และนายสุรชา ตั๊นสถาพรชัย เพื่อประกอบธุรกิจรับเหมาก่อสร้าง
ซึ่งที่ผ่านมาจะเป็นประเภทศูนย์การค้า อาคารสำนักงาน และอาคารสูงเพื่อพักอาศัย
และโรงงานอุตสาหกรรม รวมถึงโรงผลิตไฟฟ้า
โดยการให้บริการรับเหมาก่อสร้างดังกล่าวครอบคลุมถึงงานวิศวกรรมโยธา
งานติดตั้งงานระบบวิศวกรรมต่าง ๆ และงานภูมิสถาปัตยกรรม (Landscape)

ในช่วงแรกนั้น บริษัทเริ่มต้นจากการเป็นผู้รับเหมาช่วง (Subcontractor)
และเน้นงานก่อสร้างโรงงานอุตสาหกรรมเป็นหลัก ต่อมาบริษัทได้ขยายธุรกิจเป็นผู้รับเหมาหลัก
(Main Contractor) รับเหมาก่อสร้างให้ครอบคลุมอาคารประเภทอื่นๆ ด้วย
ซึ่งมีมูลค่าก่อสร้างตั้งแต่โครงการขนาดกลางไปจนถึงงานก่อสร้างขนาดใหญ่และอาคารประเภทอื่น ๆ
ด้วย เช่น ศูนย์การค้า อาคารสำนักงาน และอาคารสูงเพื่อพักอาศัย รวมถึงโรงผลิตไฟฟ้า
โดยการให้บริการรับเหมาก่อสร้างดังกล่าวครอบคลุมถึงงานวิศวกรรมโยธาและงานติดตั้งงานระบบวิศวกรรมต่าง
ๆ ซึ่งบริษัทจะว่าจ้างผู้รับเหมาช่วงสำหรับงานบางประเภท ได้แก่ งานเสาเข็ม
งานติดตั้งระบบไฟฟ้า ระบบประปา งานโครงหลังคาเหล็ก และงานอลูมิเนียม
นับตั้งแต่เริ่มก่อตั้งบริษัท รายได้ของบริษัทมีการปรับตัวสูงขึ้นมาโดยตลอด
จนถึงช่วงวิกฤตเศรษฐกิจในปี 2540 ธุรกิจก่อสร้างทั้งระบบได้รับผลกระทบค่อนข้างสูง
เนื่องจากธุรกิจต่าง ๆ ชะลอการลงทุนในทุกด้าน โดยเฉพาะด้านการก่อสร้างหรือการขยายงาน
ทำให้ปริมาณงานก่อสร้างลดลง
หลายบริษัทในธุรกิจรับเหมาก่อสร้างได้รับผลกระทบจนต้องปิดกิจการไป
แต่จากวิสัยทัศน์ของผู้บริหารของบริษัทในการเลือกรับงานก่อสร้าง
ซึ่งบริษัทจะพิจารณาจากความน่าเชื่อถือ ฐานะทางการเงิน
และความสามารถในการชำระค่าก่อสร้างของผู้ว่าจ้าง
รวมถึงการที่บริษัทพยายามรักษาความสัมพันธ์ที่ดีกับผู้จำหน่ายวัสดุก่อสร้าง
ปัจจัยดังกล่าวส่งผลให้บริษัทสามารถฝ่าฟันอุปสรรคต่างๆ ในช่วงวิกฤตเศรษฐกิจมาได้
ภายหลังช่วงวิกฤตเศรษฐกิจในปี 2540 ภาครัฐเพิ่มการลงทุนในโครงการต่างๆ
บริษัทจึงได้เริ่มเข้าประมูลงานของภาครัฐ และบริษัทได้เริ่มทำสัญญาก่อสร้างกับลูกค้าภาคเอกชน
ในลักษณะที่บริษัทเป็นผู้ก่อสร้างและจะรับผิดชอบในการจัดหาวัสดุก่อสร้าง จาก
กลยุทธ์ดังกล่าวทำให้บริษัทมีรายได้ขยายตัวอย่างต่อเนื่อง ทั้งนี้
บริษัทมีนโยบายที่จะรักษาอัตราการเติบโตของรายได้ไม่ให้ต่ำกว่าอัตราการเติบโตของอุตสาหกรรมก่อสร้างของประเทศ

ธุรกิจรับเหมาก่อสร้างของบริษัท สามารถแบ่งได้ดังนี้

1. งานก่อสร้างอาคารสูงเพื่อที่พักอาศัยและศูนย์การค้า

ปัจจุบันอาคารสูงเพื่อที่พักอาศัยในเขตกรุงเทพมหานครมีการขยายตัวอย่างรวดเร็ว
เนื่องจากพฤติกรรมของผู้บริโภคที่นิยมอาศัยในเขตเมือง อยู่ใกล้ระบบขนส่งมวลชน และมีราคาไม่สูง
ซึ่งงานก่อสร้างอาคารสูงเพื่อที่พักอาศัยส่วนมากจะตั้งอยู่ในเขตกรุงเทพมหานคร และปริมณฑล
ส่วนงานก่อสร้างศูนย์การค้ามีทั้งที่อยู่ในเขตกรุงเทพมหานคร และหัวเมืองใหญ่
ลูกค้าของงานก่อสร้างประเภทดังกล่าวจะเป็นผู้พัฒนาอสังหาริมทรัพย์ที่มีชื่อเสียง
และผู้ประกอบการค้าปลีกสมัยใหม่ (Modern Trade) เช่น อินเด็กซ์ลิฟวิ่งมอลล์ เป็นต้น

2. งานก่อสร้างอาคารสำนักงานขนาดใหญ่และอาคารโรงพยาบาล

บริษัทดำเนินธุรกิจรับเหมาก่อสร้างอาคารสำนักงานขนาดใหญ่ ซึ่งประกอบไปด้วย อาคารสำนักงาน
อาคารจอดรถ และถนนรอบอาคาร รวมถึงการรับเหมาก่อสร้างอาคารโรงพยาบาล
โดยกลุ่มลูกค้าดังกล่าวมีทั้งภาคเอกชน เช่น ผู้ประกอบการโรงพยาบาลในประเทศ และภาครัฐบาล

3. งานก่อสร้างคลังสินค้า โรงงานอุตสาหกรรม และโรงผลิตไฟฟ้า

บริษัทดำเนินธุรกิจรับเหมาก่อสร้างคลังสินค้า โรงงานอุตสาหกรรม และโรงผลิตไฟฟ้า ให้แก่
บริษัทผู้ประกอบการทั้งในประเทศ และบริษัทข้ามชาติที่มาดำเนินธุรกิจในประเทศไทย
โดยงานก่อสร้างคลังสินค้า โรงงานอุตสาหกรรม และโรงผลิตไฟฟ้า ประกอบด้วย อาคารโรงงาน
อาคารโรงงานไฟฟ้า อาคารคลังสินค้า อาคารสำนักงาน ระบบสาธารณูปโภคต่าง ๆ เช่น ถนน
ระบบไฟฟ้า และระบบประปา เป็นต้น รวมทั้งสิ่งปลูกสร้างอื่นซึ่งเป็นส่วนประกอบ เช่น โรงจอดรถ
เป็นต้น โดยลักษณะงานก่อสร้างดังกล่าว แบ่งออกได้เป็น 2 ลักษณะ คือ (1) งานก่อสร้างตามแบบ
คือ ดำเนินการก่อสร้างตามแบบที่ผู้ว่าจ้างกำหนด และ (2) งานแบบเบ็ดเสร็จ (Turnkey
Contract) คือ บริษัทจะให้บริการครบวงจรตั้งแต่การออกแบบโครงสร้าง และการก่อสร้าง
ซึ่งจะทำให้บริษัทสามารถเสนอรูปแบบและวิธีการก่อสร้างที่เหมาะสมกับความต้องการของลูกค้า
ประหยัดต้นทุน และลดระยะเวลาการก่อสร้าง

4. งานก่อสร้างเพื่อตกแต่งและปรับปรุงอาคารทั้งภายในและภายนอก

บริษัทดำเนินธุรกิจรับเหมาก่อสร้างซึ่งเป็นการนำเทคโนโลยีและวัสดุสมัยใหม่
เพื่อตกแต่งและปรับปรุงอาคารทั้งภายในและภายนอก เช่น งานตกแต่งสถานีรถไฟฟ้าใต้ดิน
งานปรับปรุงอาคารต้อนรับของโรงพยาบาลกรุงเทพ เป็นต้น

กลยุทธ์การแข่งขันและนโยบายในการดำเนินธุรกิจของบริษัทสามารถสรุปได้ดังนี้

1. คุณภาพของงานรับเหมาก่อสร้างของบริษัท

บริษัทมีคณะผู้บริหารที่มีประสบการณ์ด้านรับเหมาก่อสร้างเฉลี่ยนานกว่า 20 ปี
มีความรู้ความชำนาญในการก่อสร้างและมีความเข้าใจในธุรกิจรับเหมาก่อสร้างเป็นอย่างดี
และมีชื่อเสียงเป็นที่ยอมรับในอุตสาหกรรมก่อสร้าง
และบริษัทมีความสามารถในการก่อสร้างให้กับโครงการที่ต้องการความเที่ยงตรง
และความปลอดภัยสูง เช่น โครงการก่อสร้างโรงผลิตกระแสไฟฟ้า เป็นต้น นอกจากนี้
นับแต่บริษัทเริ่มจัดตั้งในปี 2531 บริษัทได้รับเหมาก่อสร้างมากว่า 100 โครงการ
ซึ่งมีมูลค่าโครงการรวมกว่า 6,500 ล้านบาท ผลงานที่ผ่านมาของบริษัทมีคุณภาพ
สามารถส่งมอบงานได้ตามกำหนด ซึ่งสร้างความพึงพอใจให้กับลูกค้า
จึงทำให้ลูกค้ามีความไว้วางใจและว่าจ้างให้บริษัทรับเหมาก่อสร้างในโครงการต่อไป
รวมทั้งลูกค้ายังแนะนำลูกค้ารายอื่นให้กับบริษัทอีกด้วย

  2. ความสามารถของทีมงานก่อสร้าง

แผนกพัฒนาสัญญาของบริษัททำหน้าที่ประเมินราคาก่อสร้าง
ซึ่งมีความเชี่ยวชาญและมีประสบการณ์ทำงาน
ทำให้ที่ผ่านมาบริษัทไม่เคยประเมินราคาก่อสร้างผิดพลาดจนส่งผลให้บริษัทประสบปัญหาขาดทุน
ส่วนด้านการก่อสร้างบริษัทมีทีมวิศวกรที่มีความรู้
และความสามารถในการบริหารจัดการโครงการก่อสร้างให้สามารถก่อสร้างแล้วเสร็จตามกำหนด
และควบคุมให้ต้นทุนการก่อสร้างให้อยู่ในระดับที่ไม่เกินต้นทุนที่ได้ประเมินราคาไว้
ส่วนด้านพนักงานรายวันซึ่งทำหน้าที่ก่อสร้าง บริษัทได้กำหนดให้
ผู้จัดการโครงการต้องอบรมพนักงานทุกคนก่อนเริ่มงานแต่ละวันเพื่อทำงาน
ซึ่งจะเป็นการแจ้งความคืบหน้า การระวังอันตราย ซึ่งเป็นการช่วยลดอุบัติเหตุ
และสามารถเพิ่มประสิทธิภาพการทำงานได้ นอกจากนี้
บริษัทมีนโยบายที่จะจ้างผู้รับเหมาช่วงเฉพาะที่มีผลงานที่มีคุณภาพ ส่งมอบงานตรงเวลา
และมีความเชี่ยวชาญเฉพาะด้าน เช่น งานโครงหลังคาเหล็ก และงานหน้าต่างอลูมิเนียม เป็นต้น

3. การบริหารจัดการองค์กรได้ตามมาตรฐาน ISO 9001 : 2008

บริษัทได้นำระบบการบริหารจัดการองค์กรตามมาตรฐานสากลมาใช้ในการบริหารงาน
โดยบริษัทได้การรับรองมาตรฐาน 9001:2008 จากสถาบัน BUREAU VERITAS Certification
ในด้านระบบการจัดการด้านคุณภาพ สำหรับงานก่อสร้างและงานวิศวกรรม ตั้งแต่วันที่ 19
พฤศจิกายน 2551 ซึ่งการนำระบบดังกล่าวมาใช้
ทำให้บริษัทสามารถบริหารจัดการทรัพยากรในด้านต่าง ๆ ได้อย่างมีประสิทธิภาพ

4. การบริหารจัดการทรัพยากรอย่างมีประสิทธิภาพ

บริษัทมีระบบการจัดซื้อจัดจ้างที่มีประสิทธิภาพ และโปร่งใส กล่าวคือ
บริษัทจะเปรียบเทียบราคาจำหน่ายอุปกรณ์และวัสดุก่อสร้าง และราคาค่าก่อสร้างของผู้รับเหมาช่วง
เพื่อควบคุมต้นทุนการก่อสร้างให้อยู่ในงบประมาณที่ตั้งไว้ นอกจากนี้ บริษัทมีการบริหารจัดการอุปกรณ์
และวัสดุก่อสร้าง โดยการใช้ประโยชน์จากอุปกรณ์ และวัสดุก่อสร้างอย่างคุ้มค่า
และหากบริษัทมีวัสดุก่อสร้างเหลือใช้จากโครงการอื่นๆ และยังอยู่ในสภาพดี
บริษัทจะนำวัสดุก่อสร้างนั้นมาใช้กับโครงการใหม่ต่อไป จากการบริหารจัดการดังกล่าว
ทำให้บริษัทสามารถแข่งขันในตลาดที่มีการแข่งขันด้านราคาสูง เช่น ตลาดก่อสร้างคอนโดมิเนียม
เป็นต้น

5. ความเชื่อมั่นของฐานะทางการเงินที่มั่นคง

บริษัทมีนโยบายบริหารจัดการทางการเงินให้มีสภาพคล่องและสัดส่วนหนี้สินต่อส่วนของผู้ถือหุ้นในระดับที่เหมาะสม
เพื่อลดความเสี่ยงในการดำเนินธุรกิจ และสร้างความเชื่อมั่นให้กับลูกค้า ผู้จัดจำหน่ายวัสดุก่อสร้าง
และผู้รับเหมาช่วง

6. การคัดเลือกโครงการและลูกค้า

บริษัทจะให้ความสำคัญกับการคัดเลือกโครงการที่จะเข้าร่วมประมูล
โดยบริษัทจะให้ความสำคัญกับความน่าเชื่อถือ ฐานะทางการเงินของผู้ว่าจ้าง
และอัตรากำไรที่บริษัทคาดว่าจะได้รับจากโครงการนั้น
รวมถึงการเลือกกลุ่มลูกค้าในอุตสาหกรรมต่าง ๆ ที่บริษัทจะเข้าร่วมประมูล
ซึ่งจากการที่ผู้บริหารให้ความสำคัญกับเรื่องดังกล่าว ทำให้บริษัทไม่ประสบปัญหาทางการเงิน
และการเลือกลูกค้านั้น ทำให้บริษัทมีกลุ่มลูกค้าเฉพาะ (Niche Market) ได้แก่
โครงการก่อสร้างของภาครัฐในพื้นที่สามจังหวัดชายแดนภาคใต้

  ลักษณะลูกค้า

บริษัทมีรายได้จากการก่อสร้างในประเทศทั้งหมด บริษัทแบ่งลูกค้าของบริษัทออกเป็น 2 กลุ่ม ดังนี้

กลุ่มที่ 1 ภาคเอกชน ได้แก่ บริษัทพัฒนาอสังหาริมทรัพย์ ผู้ประกอบการอุตสาหกรรม
และผู้ประกอบการค้าปลีกสมัยใหม่ (Modern Trade)
ซึ่งลูกค้าของบริษัทเหล่านี้เป็นลูกค้าที่มีชื่อเสียง และมีฐานะทางการเงินดี ทั้งนี้
เนื่องจากผลงานที่ผ่านมาของบริษัทมีคุณภาพ และบริษัทส่งมอบงานได้ทันกำหนด
ประกอบกับบริษัทได้สร้างความสัมพันธ์ที่ดีกับลูกค้า
ทำให้บริษัทมักจะได้รับโครงการเพิ่มเติมจากลูกค้าเดิมอยู่เสมอ

กลุ่มที่ 2 ภาครัฐ ได้แก่ หน่วยงานราชการ และมหาวิทยาลัยรัฐบาล
กลุ่มลูกค้าภาครัฐเป็นกลุ่มลูกค้าที่ไม่มีความเสี่ยงด้านการชำระเงิน
โดยในการเข้าร่วมประมูลงานของภาครัฐนั้นจะมีการกำหนดคุณสมบัติของผู้เข้าร่วมประมูลตามข้อกำหนดของแต่ละหน่วยงานราชการ
เช่น ทุนจดทะเบียนชำระแล้ว และมูลค่างานก่อสร้างที่ผ่านมากับหน่วยงานราชการ เป็นต้น

ช่องทางการจำหน่าย

ฝ่ายการตลาดของบริษัททำหน้าที่ติดต่อประสานงานกับลูกค้าโดยตรง
เมื่อบริษัทได้รับเอกสารเชิญเข้าร่วมประมูลงาน หรือบริษัทมีความสนใจเข้าร่วมประมูลงาน
ฝ่ายการตลาดของบริษัทจะทำหน้าที่ติดต่อประสานงานขอเอกสารต่างๆ เช่น แบบก่อสร้าง
และข้อกำหนดการก่อสร้างต่างๆ เป็นต้น และทำการประเมินปริมาณงานและมูลค่าการก่อสร้าง
เพื่อยื่นเอกสารประมูลงานต่อไป

ปัจจัยความเสี่ยงที่อาจส่งผลกระทบต่อการดำเนินงานของบริษัท มีดังนี้

 ความเสี่ยงด้านการดำเนินธุรกิจ

  1.1 ความเสี่ยงจากความผันผวนของรายได้

บริษัทมีรายได้จากการรับเหมาก่อสร้างโครงการก่อสร้างที่ส่วนใหญ่จะมีระยะเวลาการก่อสร้างประมาณ
1 ถึง 2 ปี บริษัทจึงมีความเสี่ยง
หากบริษัทไม่สามารถชนะการประมูลงานก่อสร้างใหม่เพิ่มเติมได้ทันกับงานก่อสร้างเดิมที่ได้ดำเนินการแล้วเสร็จ
ซึ่งจะส่งผลกระทบโดยตรงต่อรายได้ของบริษัทให้เกิดความผันผวนได้

บริษัทได้ตระหนักถึงความเสี่ยงดังกล่าวข้างต้น
จึงได้มุ่งเน้นให้บริษัทมีศักยภาพที่จะชนะการประมูลงานก่อสร้างได้อย่างต่อเนื่อง
ซึ่งได้แก่การพัฒนาความสามารถในการก่อสร้างโครงการก่อสร้างได้หลายประเภท
โดยงานรับเหมาก่อสร้างโครงการของบริษัท ได้แก่ อาคารคลังสินค้า โรงงานอุตสาหกรรม
อาคารสูงเพื่อที่พักอาศัยและศูนย์การค้า สำนักงานขนาดใหญ่
และงานก่อสร้างตกแต่งอาคารทั้งภายในและภายนอกอาคารขนาดใหญ่
ซึ่งมีผลทำให้บริษัทมีฐานลูกค้าที่หลากหลายทั้งภาคเอกชนและภาครัฐบาลด้วย เช่น
ผู้ประกอบการอุตสาหกรรม บริษัทพัฒนาอสังหาริมทรัพย์ ผู้ประกอบการค้าปลีกสมัยใหม่
ผู้รับเหมาก่อสร้างและติดตั้งระบบโรงไฟฟ้าและผู้ประกอบการโรงพยาบาล เป็นต้น นอกจากนี้
บริษัทยังมีนโยบายสร้างความพึงพอใจสูงสุดให้กับผู้ว่าจ้าง
โดยบริษัทจะเสนอราคาค่าก่อสร้างที่สอดคล้องกับปริมาณงาน และบริษัทจะส่งมอบงานที่มีคุณภาพ
และตรงต่อเวลา รวมทั้งบริษัทมีการรับประกันผลงานการก่อสร้าง
ซึ่งโดยปกติจะมีระยะเวลารับประกัน 1 ปี
ปัจจัยเหล่านี้ทำให้ลูกค้าของบริษัทหลายรายมีความไว้วางใจบริษัทและจะพิจารณาเลือกบริษัทให้เป็นผู้รับเหมาก่อสร้างเป็นลำดับต้นๆ
ในโครงการอื่นต่อไป รวมทั้งแนะนำลูกค้ารายอื่นให้บริษัทด้วย

2.  ความเสี่ยงจากภัยการก่อการร้ายในสามจังหวัดชายแดนภาคใต้

บริษัทมีการรับงานก่อสร้างในจังหวัดชายแดนภาคใต้ เนื่องจากมีจำนวนผู้รับเหมาน้อยราย
และการได้รับสิทธิประโยชน์ทางภาษีของรายได้ที่เกิดในจังหวัดชายแดนภายใต้ โดย ณ วันที่ 31
ธันวาคม 2552 บริษัทมีมูลค่างานก่อสร้างในจังหวัดชายแดนภาคใต้ที่ยังไม่รับรู้รายได้มูลค่า 425.32
ล้านบาท คิดเป็นร้อยละ 24.41 ของงานที่ยังไม่ได้รับรู้รายได้ ดังนั้น
บริษัทอาจประสบปัญหาการก่อสร้างล่าช้า หรือไม่สามารถส่งมอบงานก่อสร้างได้
เนื่องจากสถานที่ก่อสร้างอาจถูกก่อการร้าย
หรือบริษัทอาจประสบปัญหาการขาดแคลนแรงงานในการก่อสร้าง
เนื่องจากความหวาดกลัวภัยก่อการร้าย

อย่างไรก็ตาม ที่ผ่านมาเป้าหมายหลักของผู้ก่อการร้าย คือ แหล่งชุมชน และตลาด
ซึ่งงานก่อสร้างของบริษัท ไม่ได้อยู่ในบริเวณเป้าหมายหลักของผู้ก่อการร้าย
ซึ่งสอดคล้องกับนโยบายของบริษัทที่จะไม่รับเหมาก่อสร้างในพื้นที่ที่ตกเป็นเป้าหมายของผู้ก่อการร้าย
ประกอบกับที่ผ่านมาสถานที่ก่อสร้างที่อยู่ระหว่างการก่อสร้างไม่เคยถูกก่อการร้าย อย่างไรก็ตาม
เพื่อความปลอดภัยของแรงงาน พนักงาน และสถานที่ก่อสร้าง
บริษัทจึงได้กำหนดมาตรการรักษาความปลอดภัยเพิ่มขึ้นจากปกติ
ทั้งยังได้ประสานงานกับหน่วยงานราชการในพื้นที่จังหวัดชายแดนภาคใต้เพื่อติดตามสถานการณ์ต่าง ๆ
อย่างใกล้ชิด รวมถึงบริษัทได้ขุดคูน้ำไว้โดยรอบสถานที่ก่อสร้าง
ซึ่งมีความกว้างเกินความสามารถในการกระโดด และมีการล้อมรั้วลวดหนามรอบสถานที่ก่อสร้าง
รวมทั้งบริษัทจะเปิดไฟส่องสว่างในเวลากลางคืน
ส่วนการจ้างแรงงานในจังหวัดชายแดนภาคใต้นั้นบริษัทจะไม่ใช้แรงงานในพื้นที่จังหวัดชายแดนภาคใต้
เพื่อป้องกันปัญหาผู้ก่อการร้ายแฝงตัว ซึ่งบริษัทจะจัดจ้างแรงงานจากส่วนกลางในอัตราพิเศษ
ซึ่งเพิ่มขึ้นประมาณร้อยละ 50 ของอัตราจ้างปกติ ทั้งนี้ นับแต่ปี 2548
บริษัทได้ดำเนินการก่อสร้างโครงการโรงไฟฟ้าเชื้อเพลิงชีวมวลจังหวัดยะลา จนถึงปัจจุบัน
บริษัทไม่ประสบปัญหาการก่อการร้ายในสถานที่ก่อสร้างและไม่ประสบปัญหาขาดแคลนแรงงาน

3.  ความเสี่ยงจากการแข่งขันที่สูงขึ้น

จากการที่ภาคอุตสาหกรรมก่อสร้างมีการแข่งขันที่สูงขึ้น
รวมทั้งการเพิ่มขึ้นของจำนวนบริษัทรับเหมาก่อสร้างส่งผลให้ในปัจจุบันมีการแข่งขันประมูลงานสูงขึ้นกว่าเดิม
ทำให้ผู้รับเหมาบางรายอาจลดราคามูลค่างานลงเพื่อให้ชนะการประมูล
การแข่งขันดังกล่าวอาจทำให้กำไรขั้นต้นของบริษัทลดลง
อย่างไรก็ตามบริษัทมีการลดความเสี่ยงประเภทนี้
โดยการประมูลงานที่บริษัทมีความชำนาญและสามารถควบคุมได้
เพื่อให้ได้กำไรขั้นต้นในอัตราที่เหมาะสม
นอกจากนี้จากการที่บริษัทได้เข้าดำเนินงานก่อสร้างหลายโครงการในช่วงที่ผ่านมา
ทำให้บริษัทได้รับความเชื่อถือจากบริษัทวิศวกรที่ปรึกษารวมถึงเจ้าของโครงการต่างๆ
ซึ่งเห็นถึงคุณภาพและศักยภาพของบริษัท จึงเสนอให้บริษัทได้เข้าร่วมประมูลงานในโครงการใหม่ๆ
เสมอ

4.  ความเสี่ยงจากความผันผวนของราคาวัสดุก่อสร้างและความเสี่ยงจากการขาดแคลนวัสดุก่อสร้าง

-   ความเสี่ยงจากความผันผวนของราคาวัสดุก่อสร้าง

วัสดุก่อสร้างหลักที่ใช้ในการก่อสร้าง คือ เหล็ก และคอนกรีต ซึ่งบริษัทได้สั่งซื้อเหล็ก และคอนกรีต
จากผู้ผลิตโดยตรงและผู้จัดจำหน่ายรายใหญ่ในประเทศ
สำหรับธุรกิจรับเหมาก่อสร้างนั้นความผันผวนของราคาวัสดุก่อสร้างจะส่งผลกระทบต่อต้นทุนก่อสร้าง
และผลประกอบการของบริษัท เนื่องจากบริษัทรับเหมาก่อสร้างจะกำหนดราคาก่อสร้างที่แน่นอน
ซึ่งกำหนดจากการคำนวณปริมาณงาน
แต่หากราคาวัสดุก่อสร้างปรับตัวเพิ่มขึ้นในระหว่างการก่อสร้างและบริษัทยังไม่ได้จัดซื้อวัสดุก่อสร้าง
จะทำให้บริษัทไม่สามารถควบคุมต้นทุนค่าก่อสร้างให้เป็นไปตามที่คำนวณไว้
ซึ่งจะส่งผลกระทบต่อผลการดำเนินงานของบริษัท

อย่างไรก็ตาม บริษัทได้ตระหนักถึงความเสี่ยงดังกล่าว ดังนั้น ในการประมูลงานทุกครั้ง
บริษัทจะวิเคราะห์แนวโน้มการเคลื่อนไหวของราคาวัสดุก่อสร้าง
หากราคาวัสดุก่อสร้างมีแนวโน้มปรับตัวสูงขึ้นบริษัทจะประมาณราคาวัสดุก่อสร้างเพิ่มขึ้นจากราคาปัจจุบัน
และเมื่อบริษัทได้รับการว่าจ้างให้ดำเนินการก่อสร้างฝ่ายจัดซื้อของบริษัทจะติดตามการเคลื่อนไหว
และแนวโน้มราคาวัสดุก่อสร้างอย่างใกล้ชิด
และมีวัสดุบางรายการที่บริษัทมีการทำข้อตกลงล่วงหน้ากับผู้จำหน่ายวัสดุอุปกรณ์ในราคาและระยะเวลาที่ตกลงกันหากบริษัทได้รับเลือกให้ดำเนินการ
หากราคาวัสดุก่อสร้างที่สำคัญ ได้แก่ เหล็ก และคอนกรีต มีแนวโน้มปรับตัวสูงขึ้น
บริษัทจะสั่งซื้อเหล็กเส้นล่วงหน้าก่อนใช้ 1 – 2 เดือนทันที
และบริษัทจะสั่งซื้อคอนกรีตสำหรับใช้ทั้งโครงการก่อสร้างทั้งหมดทันที นอกจากนี้
ในสัญญาว่าจ้างระหว่างบริษัทและภาครัฐบางสัญญามีการระบุเงื่อนไขให้สามารถปรับราคาค่าก่อสร้างได้ในกรณีที่ดัชนีค่า
K (Escalation Factor) ปรับสูงขึ้นมากกว่าร้อยละ 4 จากวันเปิดซองประกวดราคา
ซึ่งบริษัทจะได้รับเงินค่าก่อสร้างเพิ่มเติมหลังจากได้ส่งมอบงานงวดสุดท้ายของโครงการนั้นแล้ว

-   ความเสี่ยงจากการขาดแคลนวัสดุก่อสร้าง

เนื่องจากบริษัทมีนโยบายสั่งซื้อเหล็กเส้นจากโรงงานผู้ผลิตน้อยราย
ทำให้บริษัทมีความเสี่ยงจากการขาดแคลนเหล็กเส้นในกรณีที่โรงงานผู้ผลิตเหล็กรายนั้น ๆ
ไม่สามารถจัดส่งเหล็กเส้นให้บริษัทได้

อย่างไรก็ตาม จากการที่บริษัทสั่งซื้อเหล็กเส้นกับโรงงานผู้ผลิตเหล็กเส้นดังกล่าวมานานและต่อเนื่อง
รวมทั้งบริษัทไม่เคยค้างชำระค่าสินค้า ทำให้บริษัทมีความสัมพันธ์ที่ดีกับโรงงานผู้ผลิตเหล็กเส้น
ประกอบกับบริษัทมีการวางแผนการใช้เหล็กเส้น และแจ้งปริมาณการสั่งซื้อล่วงหน้า นอกจากนี้
จากการดำเนินงานของบริษัทในอดีตถึงปัจจุบันบริษัทยังไม่เคยประสบปัญหาขาดแคลนเหล็กเส้นทั้งในช่วงภาวะเหล็กเส้นที่มีราคาปกติ
หรือในช่วงเหล็กเส้นมีการปรับราคาสูงขึ้น
ทำให้บริษัทเชื่อมั่นว่าจะไม่ได้รับผลกระทบด้านลบอย่างมีนัยสำคัญจากการสั่งซื้อเหล็กเส้นจากโรงงานผู้ผลิตเหล็กเส้นดังกล่าว
นอกจากนี้ หากเกิดภาวะดังกล่าวบริษัทยังสามารถสั่งซื้อเหล็กเส้นจากผู้ผลิตในประเทศรายอื่นได้

2.  ความเสี่ยงจากการไม่ได้รับชำระค่าก่อสร้างจากผู้ว่าจ้าง

บริษัทดำเนินธุรกิจรับเหมาก่อสร้างให้กับทั้งภาคเอกชนและภาครัฐ
โดยโครงการก่อสร้างกับภาครัฐจะไม่มีความเสี่ยงจากการไม่ได้รับชำระค่าก่อสร้าง ซึ่ง ณ วันที่ 31
ธันวาคม 2552 บริษัทมีมูลค่าโครงการก่อสร้างกับภาคเอกชนที่ยังไม่รับรู้รายได้มูลค่า 511.76
ล้านบาท คิดเป็นร้อยละ 29.37 ของมูลค่างานที่ยังไม่ได้รับรู้รายได้ทั้งหมด ดังนั้น
หากผู้ว่าจ้างภาคเอกชนประสบปัญหาทางการเงิน
และไม่สามารถชำระค่าก่อสร้างจะส่งผลกระทบต่อผลการดำเนินงานของบริษัท

อย่างไรก็ตาม บริษัทได้ตระหนักถึงความเสี่ยงดังกล่าว
ผู้บริหารของบริษัทจึงพิจารณาถึงความน่าเชื่อถือ
และฐานะทางการเงินของผู้ว่าจ้างก่อนเข้าประมูลงาน
และบริษัทมีนโยบายที่จะรับงานก่อสร้างจากผู้ว่าจ้างที่มีความน่าเชื่อถือและมีฐานะทางการเงินดีเท่านั้น
โดยผู้ว่าจ้างภาคเอกชนของบริษัทส่วนใหญ่เป็นบริษัทที่มีชื่อเสียงและมีฐานะทางการเงินดี

3.  ความเสี่ยงจากการพึ่งพิงวิศวกรและการขาดแคลนแรงงาน

การดำเนินธุรกิจรับเหมาก่อสร้างจำเป็นต้องอาศัยความรู้ความสามารถของวิศวกรในการควบคุม
และบริหารจัดการโครงการก่อสร้าง ณ วันที่ 31 ธันวาคม 2552
บริษัทมีวิศวกรระดับผู้อำนวยการโครงการและผู้จัดการโครงการ รวม จำนวน 14 คน
และในการดำเนินธุรกิจก่อสร้างจำเป็นต้องอาศัยแรงงาน
ซึ่งในปัจจุบันปริมาณความต้องการแรงงานในประเทศมีสูงขึ้นจากการขยายตัวของงานโครงการขนาดใหญ่ของภาครัฐ
รวมทั้งในปัจจุบันแรงงานของไทยบางส่วนยังนิยมเดินทางไปทำงานยังต่างประเทศ
เนื่องจากได้รับค่าจ้างที่สูงกว่าในประเทศ ดังนั้น หากบริษัทสูญเสียวิศวกร
หรือไม่สามารถว่าจ้างแรงงานได้อย่างเพียงพอ
หรือค่าใช้จ่ายด้านแรงงานปรับตัวสูงขึ้นจากการปรับเพิ่มอัตราค่าแรงขั้นต่ำ
ปัจจัยเหล่านี้อาจส่งผลกระทบต่อการดำเนินงานของบริษัท

อย่างไรก็ตาม วิศวกรระดับผู้อำนวยการโครงการ
และผู้จัดการโครงการของบริษัทส่วนใหญ่ทำงานที่บริษัทมานานกว่า 10 ปี จึงมีความผูกพันกับบริษัท
และบริษัทมีการกำหนดผลตอบแทนให้บุคลากรเหล่านี้อย่างเป็นธรรมตามอุตสาหกรรมก่อสร้าง
รวมทั้งบริษัทยังมีวิศวกรจำนวน 49 คน ซึ่งเรียนรู้งานจากผู้จัดการโครงการโดยตรง
เพื่อเตรียมความพร้อมในการเป็นผู้จัดการโครงการต่อไป นอกจากนี้ สำหรับแรงงานทั่วไป
บริษัทจัดตั้งศูนย์ฝึกอบรมฝีมือแรงงาน
เพื่อฝึกอบรมวิธีการก่อสร้างให้กับแรงงานที่ไม่มีประสบการณ์ทำงานด้านก่อสร้าง
และเมื่อจบการอบรมบริษัทจะรับแรงงานเหล่านี้เข้าทำงานกับบริษัท ทั้งนี้
จากการดำเนินงานที่ผ่านมา
บริษัทยังไม่เคยประสบปัญหาขาดแคลนแรงงานจนส่งผลกระทบต่อธุรกิจอย่างมีนัยสำคัญ
รวมทั้งการปรับเพิ่มอัตราค่าแรงขั้นต่ำของกระทรวงแรงงานไม่ได้ส่งผลกระทบต่อผลการดำเนินงานของบริษัทอย่างมีนัยสำคัญ
เนื่องจากแรงงานที่บริษัทจัดจ้างส่วนใหญ่เป็นแรงงานที่มีทักษะ
บริษัทจึงจ่ายค่าแรงสูงกว่าอัตราค่าแรงขั้นต่ำ

  1.7 ความเสี่ยงจากการส่งมอบงานล่าช้า

ในการทำสัญญารับเหมาก่อสร้างระหว่างบริษัท
และผู้ว่าจ้างจะมีการกำหนดระยะเวลาก่อสร้างไว้อย่างชัดเจน
ซึ่งหากบริษัทไม่สามารถส่งมอบงานได้ตามกำหนดบริษัทอาจจะต้องเสียค่าชดใช้และค่าปรับตามที่ระบุไว้ในสัญญา
รวมทั้งการล่าช้าของโครงการจะทำให้บริษัทมีต้นทุนค่าใช้จ่ายด้านแรงงานเพิ่มมากขึ้นกว่าที่คาดไว้
นอกจากนี้ สำหรับโครงการก่อสร้างของภาคเอกชนผู้ว่าจ้างอาจจะเปลี่ยนแปลงปริมาณงานก่อสร้าง
ซึ่งจะส่งผลกระทบต่อระยะเวลาการก่อสร้าง
และบริษัทยังมีความเสี่ยงด้านการตกลงราคางานก่อสร้างเพิ่มเติม
เนื่องจากโดยปกติมูลค่าการก่อสร้างของงานส่วนเพิ่มไม่ได้ถูกกำหนดไว้ในสัญญา
สิ่งเหล่านี้อาจจะส่งผลกระทบต่อผลการดำเนินงานของบริษัท

อย่างไรก็ตาม
ก่อนที่บริษัทจะรับงานก่อสร้างทุกครั้งคณะผู้บริหารจะพิจารณาถึงปริมาณงานก่อสร้างที่ยังไม่ได้ส่งมอบของบริษัท
และความพอเพียงของบุคลากร เพื่อให้บริษัทสามารถบริหารจัดการโครงการได้อย่างมีประสิทธิภาพ
และส่งมอบงานได้ตรงตามกำหนด
ทำให้ที่ผ่านมาด้วยความสามารถในการบริหารจัดการของคณะผู้บริหาร
และทีมงานก่อสร้างบริษัทจึงไม่เคยประสบปัญหาส่งมอบงานก่อสร้างล่าช้าจนทำให้บริษัทต้องชดใช้ค่าเสียหายและค่าปรับกับผู้ว่าจ้าง
นอกจากนี้
ในกรณีที่ผู้ว่าจ้างภาคเอกชนมีการเพิ่มเติมงานก่อสร้างผู้ว่าจ้างจะขยายระยะเวลาการก่อสร้างออกไปตามปริมาณงานเพิ่มเติม
และในการเจรจาต่อรองเรื่องมูลค่าการก่อสร้างงานส่วนเพิ่มนั้น
บริษัทมีนโยบายที่จะคิดมูลค่างานส่วนเพิ่มโดยจะคิดอัตรากำไรขั้นต้นเท่ากับโครงการเดิม

2.  ความเสี่ยงด้านการบริหาร การจัดการ

-   ความเสี่ยงจากการที่บริษัทมีผู้ถือหุ้นใหญ่ถือหุ้นรวมกันมากกว่าร้อยละ 50

ณ วันที่ 31 ธันวาคม 2552 กลุ่มนายเจริญ จันทร์พลังศรี ถือหุ้นรวมกันในบริษัทร้อยละ 54.71
ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มนายเจริญ จันทร์พลังศรี
สามารถควบคุมมติที่ประชุมผู้ถือหุ้นได้เกือบทั้งหมดไม่ว่า00จะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

สรุปฐานะทางการเงินและผลการดำเนินงานของบริษัท

  - รายได้

บริษัทบันทึกรายได้จากการรับเหมาก่อสร้างตามอัตราส่วนของงานก่อสร้างที่ทำเสร็จ
โดยอัตราส่วนของงานก่อสร้างที่ทำเสร็จคำนวณจากการเปรียบเทียบต้นทุนงานก่อสร้างที่เกิดขึ้นแล้วจนถึงวันสิ้นงวดกับต้นทุนงานก่อสร้างทั้งหมดที่คาดว่าจะใช้ในการก่อสร้างตามสัญญา
ทั้งนี้
บริษัทมีนโยบายที่จะทบทวนประมาณการต้นทุนงานก่อสร้างทั้งหมดที่คาดว่าจะใช้ในการก่อสร้างตามสัญญาของทุกโครงการก่อสร้างทุกสิ้นไตรมาส
โดยจะเปรียบเทียบค่าแรง
และค่าวัสดุก่อสร้างหลักส่วนที่เหลือที่คาดว่าจะเกิดขึ้นในอนาคตกับประมาณการต้นทุนงานก่อสร้างทั้งหมดที่คาดว่าจะใช้ในการก่อสร้างตามสัญญา
หากค่าแรง
และค่าวัสดุก่อสร้างหลักส่วนที่เหลือสูงกว่าประมาณการต้นทุนงานก่อสร้างทั้งหมดที่คาดว่าจะใช้ในการก่อสร้างบริษัทจะปรับเพิ่มประมาณการต้นทุนงานก่อสร้างทั้งหมดที่คาดว่าจะใช้ในการก่อสร้าง

ผลการดำเนินงาน สำหรับปีสิ้นสุดวันที่ 31 ธันวาคม 2552 เปรียบเทียบกับงวดเดียวกันสิ้นสุดวันที่
31 ธันวาคม 2551 และงบดุล ณ วันที่ 31 ธันวาคม 2552 เปรียบเทียบกับงบดุล ณ วันที่ 31
ธันวาคม 2551 เพื่อประกอบการอ่านงบการเงินและงบการเงินรวม

ในปี 2552 บริษัทมีรายได้จากการรับเหมาก่อสร้างเท่ากับ 1,736.36 ล้านบาท
ซึ่งเพิ่มขึ้นจากปีก่อน 4.66 ล้านบาทคิดเป็นร้อยละ 0.003 การเพิ่มขึ้นของรายได้ในสัดส่วนน้อย
เนื่องจากโครงการขนาดใหญ่อยู่ในช่วงปลายโครงการทำให้มีความคืบหน้าในการก่อสร้างน้อยลงประกอบกับการได้รับผลกระทบจากวิกฤติการณ์การเงินจากประเทศสหรัฐอเมริกา
ส่งผลให้เกิดภาวะการชะลอตัวทางเศรษฐกิจในประเทศทำให้ทั้งภาครัฐบาลและเอกชนชะลอการลงทุนในการก่อสร้างใหม่ส่งผลกระทบโดยตรงกับรายได้ของบริษัทฯ

รายได้อื่นสำหรับปี 2552 จำนวน 18.36 ล้านบาท เป็นรายได้จากดอกเบี้ยรับ 1.26 ล้านบาท
และรายได้อื่นๆ จำนวน 17.1 ล้านบาท เพิ่มขึ้นจากปี 2551 ซึ่งมีรายได้อื่นรวม 5.25 ล้านบาท
สาเหตุการเพิ่มขึ้นของรายได้อื่นในปีนี้เกิดจากการให้เช่าเครื่องจักรแก่กิจการร่วมค้า

- ต้นทุนรับเหมาก่อสร้างและอัตรากำไรขั้นต้น

ในปี 2552 บริษัทฯ มีต้นทุนก่อสร้างรวมทั้งสิ้น 1,586.55
ล้านบาทเทียบกับต้นทุนก่อสร้างของปีก่อนจำนวน 1,517.70 ล้านบาท
จะเห็นได้ว่าต้นทุนก่อสร้างเพิ่มขึ้นจากปีก่อน 68.85 ล้านบาท หรือคิดเป็นร้อยละ 4.53
ซึ่งหากพิจารณากับยอดรายได้ที่เพิ่มขึ้นเล็กน้อยจะเห็นได้ว่าสัดส่วนการเพิ่มขึ้นของต้นทุนสูงกว่าการเพิ่มขึ้นของรายได้
ทำให้อัตราส่วนกำไรขั้นต้นของปี 2552 ลดลงจาก 12.59 ในปีก่อนเป็นร้อยละ 8.87
ซึ่งสาเหตุสำคัญเนื่องจากการที่ภาคอุตสาหกรรมก่อสร้างมีการแข่งขันที่สูงขึ้น
รวมทั้งการเพิ่มขึ้นของจำนวนบริษัทรับเหมาก่อสร้างส่งผลให้ในปัจจุบันมีการแข่งขันประมูลงานสูงขึ้นกว่าเดิม
ทำให้บริษัทจำเป็นในการลดราคามูลค่างานลงเพื่อให้ชนะการประมูล
การแข่งขันดังกล่าวส่งผลให้กำไรขั้นต้นของบริษัทลดลง

- ค่าใช้จ่ายในการขายและบริหาร

ค่าใช้จ่ายในการขายและบริหารสำหรับปี 2552 จำนวน 97.18 ล้านบาท
ประกอบด้วยค่าจ้างและเงินเดือนของผู้บริหารและพนักงาน ค่าน้ำ ค่าไฟ ค่าเสื่อมราคา และอื่นๆ
คิดเป็นสัดส่วนร้อยละ 5.58 ของรายได้จากการก่อสร้างเทียบกับปี 2551
ที่มีค่าใช้จ่ายในการขายและบริหารจำนวน 90.50 ล้านบาท หรือคิดเป็นสัดส่วนร้อยละ 5.19
ของรายได้จากการก่อสร้างในปีนั้น จะเห็นได้ว่าค่าใช้จ่ายในการขายและบริหารจะเพิ่มขึ้นเนื่องจาก
บริษัทฯมีการยื่นประกวดราคาประมูลงาน และมีค่าธรรมเนียมในการจัดทำ LG
เพื่อออกหนังสือค้ำประกันการประมูลงานสูงกว่าปี 2551
รวมถึงการปรับเพิ่มเงินเดือนพนักงานประจำปี

- ดอกเบี้ยจ่าย

ดอกเบี้ยจ่ายลดลงจาก 6.19 ล้านบาทในปี 2551 เป็น 4.59 ล้านบาทในปี 2552
สาเหตุหลักเนื่องมาจากการปรับตัวลดอัตราดอกเบี้ยเงินกู้ยืมระยะสั้น จาก 6.75 – 7.25% เป็น
5.87%

- กำไรก่อนหักดอกเบี้ยและภาษี และกำไรสุทธิ

อัตราส่วนกำไรจากการดำเนินงานของบริษัทฯ ลดลงจากร้อยละ 7.12 ในปี 2551 เป็นร้อยละ
3.66 ในปีปัจจุบันและอัตราส่วนกำไรสุทธิลดลงจากร้อยละ 4.55 เป็นร้อยละ 2.27
เนื่องมาจากการเพิ่มขึ้นของต้นทุนงานรับเหมาก่อสร้างและค่าใช้จ่ายในการขายและบริหาร
ในขณะที่ดอกเบี้ยจ่ายและภาษีเงินได้นิติบุคคลลดลง

ฐานะทางการเงิน

สินทรัพย์

สินทรัพย์รวมของบริษัทเพิ่มขึ้นจาก 1,224.90 ล้านบาท ในปี 2551 เป็น 1,514.75 ล้านบาทในปี
2552 เพิ่มขึ้นจากปีก่อนเป็นอัตราร้อยละ 23.66 สินทรัพย์รวมของบริษัทฯ
แบ่งเป็นสินทรัพย์หมุนเวียนจำนวน 1,337.59 ล้านบาท และสินทรัพย์ไม่หมุนเวียน 177.16
ล้านบาท คิดเป็นสัดส่วนต่อสินทรัพย์รวมเป็นร้อยละ 88.30 และ 11.70 ตามลำดับ

เงินสดและรายการเทียบเท่าเงินสด

ในปี 2552 เงินสดและรายการเทียบเท่าเงินสดจำนวน 60.82 ล้านบาท เพิ่มขึ้นจำนวน 32.9
ล้านบาท คิดเป็นร้อยละ 117.83

ลูกหนี้การค้า

ในปี 2552 ลูกหนี้การค้าสุทธิหลังจากหักค่าเผื่อหนี้สงสัยจะสูญแล้วมีจำนวน 192.06 ล้านบาท
เพิ่มขึ้นจากปี 2551 เป็นจำนวน 19.04 ล้านาท หรือคิดเป็นร้อยละ 11
ที่ลูกหนี้การค้ามีจำนวนเพิ่มขึ้น
เนื่องมาจากบริษัทมีลูกหนี้ที่เป็นงานราชการเพิ่มขึ้นระยะเวลาในการเก็บหนี้ต้องเป็นไปตามเงื่อนไขงบประมาณของทางราชการ
จึงทำให้ระยะเวลาเก็บหนี้เฉลี่ยเพิ่มขึ้นจาก 26.57 วัน ในปี 2551 เป็น 37.75 วัน ในปี 2552

ลูกหนี้เงินประกันผลงานตามสัญญาก่อสร้าง

ลูกหนี้เงินประกันผลงานตามสัญญาก่อสร้างสุทธิปี 2552 จำนวน 79.51 ล้านบาท เพิ่มขึ้นจากปีก่อน
20.85 ล้านบาท หรือร้อยละ 35.54 เนื่องมากจากบริษัทมีมูลค่างานที่สูงขึ้น
จึงทำให้ลูกหนี้เงินประกันผลงานสูงขึ้นตามมูลค่างานที่เพิ่มขึ้น

มูลค่างานที่เสร็จแต่ยังไม่เรียกเก็บ

มูลค่างานที่เสร็จแต่ยังไม่เรียกเก็บปี 2552 จำนวน 850.86 ล้านบาท เพิ่มขึ้นจากปีก่อน 199.15
ล้านบาท หรือร้อยละ 30.55
เนื่องจากมูลค่างานต่อโครงการสูงขึ้นและจำนวนโครงการที่เพิ่มขึ้นจากปีก่อน เช่น
โครงการอาคารวิทยาการจัดการ 14 ชั้น มหาวิทยาลัยรามคำแหง มีมูลค่าตามสัญญา 460.20
ล้านบาท และ โครงการก่อสร้างศูนย์ขนส่งทางอากาศ บริษัท เชฟรอน ประเทศไทย
สำรวจและผลิต จำกัด มีมูลค่าตามสัญญา 452.61 ล้านบาท

วัสดุคงเหลือ

วัสดุคงเหลือปี 2552 จำนวน 41.53 ล้านบาท ลดลงจากปีก่อน 49.84 ล้านบาท หรือร้อยละ 120
เนื่องมาจากบริษัทได้มีการว่าจ้างผู้รับเหมาช่วงทำให้การลงทุนในวัสดุของบริษัทฯลดลง
และช่วยเพิ่มสภาพคล่องในการบริหารงานมากขึ้น

เงินจ่ายล่วงหน้าผู้รับเหมาช่วง

เงินจ่ายล่วงหน้าผู้รับเหมาช่วงปี 2552 จำนวน 90.55 ล้านบาท เพิ่มขึ้นจากปีก่อน 28.08
ล้านบาท หรือร้อยละ 44.94 เนื่องมาจากในปี 2552 บริษัทได้มีการว่าจ้างผู้รับเหมาช่วงเพิ่มขึ้น

สินทรัพย์หมุนเวียนอื่น

สินทรัพย์หมุนเวียนอื่นปี 2552 จำนวน 22.20 ล้านบาท เพิ่มขึ้นจากปีก่อน 11.67 ล้านบาท
หรือร้อยละ 110.82 เนื่องมาจากการเพิ่มขึ้นของภาษีซื้อยังไม่ถึงกำหนด
และค่าเบี้บประกันภัยจ่ายล่วงหน้า

เงินฝากประจำที่ติดภาระค้ำประกัน

เงินฝากประจำที่ติดภาระค้ำประกันปี 2552 จำนวน 60.11 ล้านบาท เพิ่มขึ้นจากปีก่อน 17.58
ล้านบาท หรือร้อยละ 41.33
เป็นเงินฝากธนาคารที่นำไปวางเป็นหลักประกันวงเงินสินเชื่อที่มีกับธนาคารตามมูลค่างานที่สูงขึ้น

ที่ดิน อาคารและอุปกรณ์-สุทธิ

ที่ดิน อาคารและอุปกรณ์ปี 2552 จำนวน 96.11 ล้านบาท ลดลงจากปีก่อน 4.03 ล้านบาท
เนื่องมาจากมีการเพิ่มขึ้นของสินทรัพย์ และการหักค่าเสื่อมราคา อาคารและอุปกรณ์

สินทรัพย์ไม่มีตัวตน-สุทธิ

สินทรัพย์ไม่มีตัวตน-สุทธิ ปี 2552 จำนวน 5.12 ล้านบาท เพิ่มขึ้นจากปีก่อน 2.30 ล้านบาท
หรือร้อยละ 81.85

เนื่องมาจากบริษัทได้มีการลงทุนเกี่ยวกับระบบสาระสนเทศเพื่อเพิ่มประสิทธิภาพในการบริหารงาน

ภาษีเงินได้ถูกหัก ณ ที่จ่าย

ภาษีเงินได้ถูกหัก ณ ที่จ่าย ปี 2552 จำนวน 13.15 ล้านบาท เพิ่มขึ้นจากปีก่อนทั้งจำนวน
เนื่องมาจากรายได้ของปลายปี 2551 เรียกเก็บเงินได้ในต้นปี 2552
จึงทำให้รายการดังกล่าวเพิ่มขึ้น